
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Г-Н ПЛАМЕН АБРОВСКИ

ДОКЛАД
от
Красимир Чакъров – заместник-министър на земеделието и храните и
Янислав Янчев – заместник-министър на земеделието и храните

Относно: Проект на Наредба за условията и реда за прилагане на интервенция II.И.3 „Плащания за земеделски стопани при кризи“, включена в Стратегическия план за развитието на земеделието и селските райони за периода 2023 –       2027 г., за предоставяне и изплащане на подпомагане, за отказ и намаления на плащанията

УВАЖАЕМИ ГОСПОДИН МИНИСТЪР,
На основание чл. 68а във връзка с чл. 70, ал. 2 от Закона за подпомагане на земеделските производители (ЗПЗП), внасяме за одобряване проект на Наредба за условията и реда за прилагане на интервенция II.И.3 „Плащания за земеделски стопани при кризи“, включена в Стратегическия план за развитието на земеделието и селските райони за периода 2023 – 2027 г., за предоставяне и изплащане на подпомагане, за отказ и намаления на плащанията. 

Причини, които налагат приемането на акта
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.
Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.) (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Европейската комисия. С Решение C (2022) 8749 на Европейската комисия беше одобрен Стратегическият план за развитие на земеделието и селските райони на Република България за периода 2023 – 2027 г. (Стратегически план).
С Регламент (ЕС) 2025/2649 на Европейския парламент и на Съвета от 19 декември 2025 година за изменение на Регламент (ЕС) 2021/2115 по отношение на системата на предварителни условия, видовете интервенции под формата на директно плащане, видовете интервенции в определени сектори и за развитие на селските райони и годишните доклади за качеството на изпълнението, както и на Регламент (ЕС) 2021/2116 по отношение на спирането на плащания във връзка с годишното уравняване с оглед на качеството на изпълнението и контрола и санкциите (OВ L, 2025/2649, 31 декември 2025 г.) се създава чл. 78а, съгласно който държавите членки могат да предвидят в стратегическите си планове интервенция, насочена към преодоляването на кризи, вследствие на събития, като природни бедствия, неблагоприятни климатични условия и други. 
В рамките на проведена присъствена среща със заинтересованите страни на 12.08.2026 г., на която са представени постигнатият напредък по прилагането на интервенциите, включени в Стратегическия план и резултатите от проведената комуникация със службите на Европейската комисия за съществуващите възможности за отчисление на средства, бе оповестено намерението на Управляващия орган на Стратегическия план да предложи включването на нова интервенция, базирайки се на възможностите, предоставени от разпоредбата на чл. 78а от Регламент (ЕС) 2021/2115. Публично достъпна  информация е налична тук: https://www.mzh.government.bg/bg/press-center/novini/zamestnik-ministr-chakrov-rabotim-usileno-za-spasy/.
На проведеното на 02.09.2026 г. заседание на Комитета по наблюдение на Стратегическия план бе представено и обсъдено предложението на Управляващия орган за Шесто изменение на Стратегическия план. С него се въвежда интервенция II.И.3 „Плащания за земеделски стопани при кризи“, чиято цел е да подпомогне земеделските стопани да преодолеят последиците от възникнали кризи и да продължат земеделската си дейност. Предложението за Шесто изменение е одобрено от Комитета по наблюдение, като е даден мандат на Управляващия орган да го изпрати на службите на Европейската комисия за разглеждане и одобрение и проведе преговорния процес. В рамките на заседанието на Комитета по наблюдение са представени максималните нива на размера на подпомагане по интервенцията, като е разяснен начинът на определяне на териториалния обхват на приложението на интервенцията. Обърнато е внимание на обхванатите сектори, както и на събитията, които ще се признават за първата година на приложение на интервенцията. Подчертано е, че целта на интервенцията, както е заложена в Регламент (ЕС) 2021/2115, е да бъдат компенсирани земеделските стопани за загубата на най-малко 30% от средногодишната им продукция в резултат на щети от настъпили природни бедствия, неблагоприятни климатични явления или катастрофални събития. 
С Решение № 742 на Министерския съвет от 24 септември 2026 г. проектът за Шесто изменение на Стратегическия план за развитие на земеделието и селските райони за програмен период 2023 – 2027 г., съфинансиран от Европейския земеделски фонд за развитие на селските райони, Европейския фонд за гарантиране на земеделието и от държавния бюджет е одобрен. В съответствие с това решение, на 25.09.2026 г. Управляващият орган на Стратегическия план изпрати на службите на Европейската комисия цитираното изменение на Стратегическия план за разглеждане, оценка и одобрение. 
По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Съгласно чл. 86, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, разходите, които са станали допустими в резултат на изменение на стратегически план по ОСП, стават допустими за целите на приноса от ЕЗФРСР, считано от датата на подаване в Комисията на искането за изменение или от датата на уведомлението за изменението, посочено в чл. 119, параграф 9.
В чл. 119, параграф 2 от Регламент (ЕС) 2021/2115 са посочени видовете промени, които попадат в категорията стратегически изменения. Съгласно буква „б“ на параграф 2 изменения, които водят до промени в междинните цели или целевите стойности на показателите за резултата, попадат в обхвата на стратегическите изменения. Съгласно буква „г“ на същия параграф, изменения на целевите и финансовите планове в стратегическия план по ОСП, също са стратегически изменения.
В параграф 11 на чл. 119 от Регламент (ЕС) 2021/2115 е посочено, че без да се засяга чл. 86, стратегическите изменения пораждат действие само след като бъдат одобрени от Комисията.
Прилагането на тази интервенция, включена в Шесто изменение на Стратегическия план, одобрено с Решение № 742 на Министерския съвет от 2026 г., по аналогия на приложението на другите интервенции, следва да се регламентира в Закона за подпомагане на земеделските производители. Със Закона за изменение и допълнение на Закона за подпомагане на земеделските производители, внесен в Народното събрание със сигнатура 52-654-01-91, е предвидено, че министърът на земеделието и храните издава наредба за приложението на интервенцията по чл. 78а от Регламент (ЕС) 2021/2115. Предвиденото правно основание е част от същия закон, обнародван в бр. 88 на „Държавен вестник“.
Проектът на наредба регламентира условията и реда за прилагане на интервенцията, включително условията за допустимост на кандидатите, признатите събития и засегнатите площи, животни и/или пчелни семейства към 1 септември 2026 г., подаването и разглеждането на заявленията, извършването на проверки и изплащането на подпомагането.
В проекта на наредба, в съответствие с изискванията на интервенцията в приложимото право на Европейския съюз, се предвижда подпомагането да бъде насочено към активни земеделски стопани, осъществяващи дейност на територията на Република България в секторите „Растениевъдство“, „Животновъдство“ и/или „Пчеларство“, които са засегнати от признато природно бедствие, неблагоприятно климатично явление или катастрофично събитие, или от мерките за ликвидиране или ограничаване на болест по растенията или вредител, или от мерките, приети за контрол, профилактика или ликвидиране на болести по животните са довели до намаление на средногодишната им продукция с най-малко 30 на сто, установено в методологията за изчисления на нивата за подпомагане, включени в приложението, въз основа на официална статистическа информация и наличните данни при спазване разпоредбите на чл. 78а от Регламент (ЕС) 2021/2115. За първата година на прилагане, интервенцията обхваща събития, така както са определени в интервенцията в Стратегическия план, настъпили през 2025 и 2026 г. и признати не по-късно от 1 септември 2026 г. от съответен компетентен орган. Това са:
1. неблагоприятни климатични събития през 2025 г. – суша;
2. заразни заболявания при животните през 2025 и 2026 г. – шарка по овце и агнета и кози и ярета; високопатогенна инфлуенца по птиците; бруцелоза при говеда; салмонела при птици; син език при овце; африканска чума по свинете; американски гнилец при пчелите;
3. неблагоприятни климатични събития през 2026 г. – измръзване/слана, градушка, буря/проливен дъжд, наводнение/продължително преовлажняване на почвата и суша;
4. катастрофични събития през 2026 г. – черна златка (Capnodis tenebrionis) по трайните насаждения и фитоплазма (Grapevine flavescence dorée phytoplasma) по лозята. 
С оглед осигуряване на надеждна основа за предоставяне на подпомагането проектът на наредба предвижда включването на съответните установени събития и засегнати площи/животни/пчелни семейства. Данни за конкретните събития на Държавен фонд „Земеделие“ ще бъдат предоставени въз основа на информация от Областните дирекции „Земеделие“, които издават протоколи за обследвания за определените природни и климатични събития, и Българската агенция по безопасност на храните, която предоставя необходимите данни за събитията, свързани със заразни заболявания при животните и за катастрофичните събития. По отношение на събитията, настъпили през 2025 г., при определянето на засегнатите площи и животни ще бъде използвана наличната административна информация за съответната кампания. По отношение на засегнатите площи с култури, попадащи в териториалния обхват, определен в приложението, за допустими ще се считат площите, установени като допустими за подпомагане за Кампания 2025 по интервенция „Основно подпомагане на доходите за устойчивост“. По отношение на едрите преживни животни, попадащи в определения териториален обхват съгласно Приложението, ще се използва информацията за животните, установени като допустими за подпомагане през Кампания 2025 по интервенциите по чл. 7, ал. 1, т. 1, т. 2 и т. 5–7 от Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаленията на плащанията и реда за налагане на административни санкции (ДВ, бр. 23 от 2023 г.), отглеждани в животновъдни обекти, попадащи в териториалния обхват съгласно приложението. Аналогичен подход ще бъде приложен и по отношение на дребните преживни животни. За допустими ще се считат животните, установени като допустими за подпомагане през Кампания 2025 по интервенциите по чл. 7, ал. 1, т. 8–10 от Наредба № 3 от 2023 г., отглеждани в животновъдни обекти, попадащи в териториалния обхват съгласно приложението. По този начин се намалява административната тежест за земеделските стопани и се осигурява използване на наличните в компетентните органи данни при администриране на подпомагането.
Проектът на наредба определя и условията за допустимост на кандидатите в съответствие с предвиденото в интервенцията. Земеделските стопани следва да бъдат активни земеделски стопани, както изисква чл. 78а от Регламент (ЕС) 2021/2115, да са регистрирани в Интегрираната система за администриране и контрол по чл. 30, ал. 1 от ЗПЗП, както и по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.) към 1 септември 2026 г.; да не са преустановили земеделската си дейност към датата на плащането и да са засегнати от признато от компетентните органи събитие, за които е установено и съответно изчислено намаление на производството с най-малко 30 на сто.
За съответните сектори следва да са спазени приложимите условия от националното законодателство, като например за земеделски стопани в сектор „Животновъдство“ и сектор „Пчеларство“ е предвидено същите да имат регистрация на животновъдния обект по чл. 137 от Закона за ветеринарномедицинската дейност и в Интегрираната информационна система на Българската агенция по безопасност на храните.
В проекта на наредба е регламентиран реда за подаване и разглеждане на заявленията за подпомагане, както и минималните изисквания към тяхното съдържание.
Приемът на заявленията се определя със заповед, в която се посочват началната и крайната дата на приема, като при необходимост могат да бъдат определени и допълнителни условия. Проектът на заповед, в съответствие с чл. 68а, ал. 2 от Закона за подпомагане на земеделските производители се представя за предварително обсъждане със заинтересованите лица. Заповедта се публикува на интернет страниците на Министерството на земеделието и храните, на Стратегическия план и на Държавен фонд „Земеделие“ и в Системата за електронни услуги.
Заявленията се подават по електронен път чрез индивидуалния профил на кандидата или на упълномощено от него лице в Системата за електронни услуги. Подаването се удостоверява с квалифициран електронен подпис, като всеки кандидат може да подаде само едно заявление за подпомагане за съответната календарна година. Предвидена е възможност при установена невъзможност за подаване на заявления и документи поради технически проблеми със Системата за електронни услуги, сроковете да бъдат удължени със заповед.
В съответствие с принципа за намаляване на административната тежест е предвидено Държавен фонд „Земеделие“ да не изисква от кандидатите документи, когато необходимите данни са достъпни чрез публични безплатни регистри, предоставят се по служебен път или вече са налични в Интегрираната система за администриране и контрол.
В проекта на наредба са определени основните правила за предоставяне и изплащане на финансовото подпомагане.
Държавен фонд „Земеделие“ предоставя подпомагането в рамките на разполагаемия бюджет по интервенцията за 2026 г. съгласно Приложение XV от Регламент (ЕС) 2021/2115 и в съответствие с чл. 48, ал. 6 от ЗПЗП. В случай, че общият размер на допустимото подпомагане по подадените заявления надхвърля наличния бюджет за съответния прием, се предвижда възможност министърът на земеделието и храните да извърши пропорционално намаление на плащанията в рамките на разполагаемия финансов ресурс, като може да определи събития по чл. 7, ал. 2 от проекта на наредба от съответните сектори в чл. 4, за които да бъде приложена ал. 3.
Държавен фонд „Земеделие“ може да намали плащанията, съответно прага на стопанството съгласно приложението по заявления пропорционално в рамките на разполагаемия бюджет по ал. 1.
Подпомагането по интервенцията се предоставя само за площи и/или животни и/или пчелни семейства, засегнати от събития по чл. 7 и в рамките на териториалния обхват и до максималните нива съгласно Приложението, посочени в проекта на наредба. Конкретният размер на нивата на подпомагане се определя със заповед на министъра на земеделието и храните в рамките на бюджета, като се намалява с не повече от 20 на сто за земеделските стопани, които не са обхванати от интервенция „II.Е.2 – Инструменти за управление на риска в земеделието“, в съответствие с чл. 78а, параграф 4 от Регламент (ЕС) 2021/2115.
Подпомагането се предоставя само за площи, животни и/или пчелни семейства, засегнати от събитията, включени в обхвата на интервенцията. Не се допуска получаване на подпомагане за една и съща площ, животно или пчелно семейство, засегнати от различни събития в рамките на една календарна година.
Максималните нива за подпомагане са посочени в приложението към наредбата, като са определени и прагове на стопанство за определени култури. Тези максимални нива са определени в методологията, която е част от приложенията на Стратегическия план, изпратен на службите на Европейската комисия. Те са определени по начин, който не допуска свръхкомпенсация на загубите вследствие на комбиниране на подпомагането по тази интервенция с плащания по други инструменти за подпомагане на национално или европейско равнище.
Общата методологична рамка в документа определя обхвата на подпомагането и приложимите максимални размери на компенсаторните плащания, като специфичният начин за установяване и остойностяване на загубата се прилага съобразно характера на съответното събитие, вида на производството и наличните официални административни и статистически данни. При изготвянето на методологията са следвани следните основни принципи:
· официално признаване на събитието и на причинно-следствената връзка между него и настъпилата вреда;
· обективност – загубите и компенсаторните плащания се определят въз основа на официални данни и приложими пазарни показатели;
· значимост на загубата – подпомагането се насочва към производства, за които е изпълнен приложимият праг за загуба на продукция от най-малко 30%;
· пропорционалност и ефективно насочване на публичния ресурс;
· еднакво третиране на земеделските стопани в рамките на съответната категория производство;
· недопускане на двойно финансиране и свръхкомпенсация.
Основните източници на данни за направените изчисления на индикативните максимални размери на подпомагане са: 
1. Министерство на земеделието и храните – Агростатистика – данни за производствените показатели в растениевъдството и животновъдството;
2. Национален статистически институт – цени на производител на съответната селскостопанска продукция;
3. Държавен фонд „Земеделие“ – данни за заявени и допустими площи, животни и пчелни семейства, предоставено подпомагане;
4. Българска агенция по безопасност на храните – административни данни във връзка с мерките за предотвратяване, ограничаване и ликвидиране на болести по животните;
5. Национален институт по метеорология и хидрология – данни за метеорологичната обстановка и неблагоприятните климатични събития;
6. административни данни и констативни протоколи за установените щети и засегнатите площи Мрежа за данни за устойчивостта на земеделските стопанства на Европейската комисия (FADN) – икономически показатели за земеделските стопанства.
В проекта на наредба е предвидено, че не се подпомага възстановяване на материални активи и инвестиции, както и площи, за които има сключен договор с „Напоителни системи“ ЕАД за доставка на вода за напояване за поливен сезон 2025 г. – за размера на съответните площи при събития по чл. 7, ал. 2, т. 1 за културите „царевица“ и/или „слънчоглед“.
В проекта на наредба са включени правила за извършване на административни проверки от Държавен фонд „Земеделие“ в съответствие с изискванията на Регламент (ЕС) 2021/2116. Проверките имат за цел да гарантират спазването на условията за допустимост, точността на предоставените от кандидатите данни и защитата на финансовите интереси на Европейския съюз.
Предвидени са случаи, при които заявлението може да получи пълен отказ за финансиране, включително когато кандидатът попада в обхвата на приложимите забрани чл. 5 от Регламент на Съвета (ЕС) № 833/2014 от 31 юли 2014 г. относно ограничителни мерки с оглед на действията на Русия, дестабилизиращи положението в Украйна (OB, L 229, 31 юли 2014 г.), освен в случаите на приложима дерогация, както и когато не отговаря на съответните условия за допустимост.
Предвидено е намаление на плащанията със сумите, които съответстват на размера на площите, които е установено, че са напоявани, както и за тези, при които е констатирано, че са с насаждения с изтекъл период на плододаване. 
Предвидена е и възможност Държавен фонд „Земеделие“ да изисква необходимите документи, свързани с изпълнението на интервенцията, като кандидатите са длъжни да ги представят в определения срок.
По този начин се създава необходимата система за контрол и проверка на заявленията, която осигурява законосъобразно, ефективно и прозрачно разходване на средствата по интервенцията.
В Наредба № 4 от 2025 г. за условията и реда за прилагане на интервенцията „Насърчаване на практики за консервационни обработки за устойчиво управление на почвите“, включена в Стратегическия план за развитие на земеделието и селските райони за периода 2023 – 2027 г. (ДВ, бр. 92 от 2025 г.), (Наредба № 4 от 2025 г.) в чл. 19, ал. 1, т. 5 думите „не по-късно от първи април“ се заличават, в съответствие с шесто изменение на Стратегическия план. В рамките на Комитета за наблюдение на Стратегическия план е съобщено на заинтересованите страни, че се заличава изискването „не по-късно от първи април“ в интервенцията.
В приложение № 4 към чл. 81, ал. 2 от Наредба № 4 от 2025 г. са предвидени изисквания по управление на изпълняваните дейности и задължения, на които се основава размерът на финансовото подпомагане по интервенцията. Основа за прилагане на намаленията по приложение № 4, когато е констатирано неспазване на изисквания и/или задължения, е установената площ, за която е констатирано неспазване. Ред № 11 включва задължението в съответствие с чл. 50, т. 1 от наредбата, но за някои от изискванията по управление към площите е предвидено самостоятелно основание за намаление на подпомагането в приложението. Част от изискванията са обхванати и следва да бъдат включени в образеца на плана по чл. 24 от наредбата или са изисквания към установените площи, на които се изпълняват дейностите по интервенцията. В тази връзка с предложението за изменение се прецизира условието за намаление, така че намалението или отказът от подпомагане да бъдат ограничени до установената площ на земеделския парцел, за която е констатирано неспазване на изпълнение на плана за управление на хранителните вещества.
В Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (ДВ, бр. 82 от 2006 г.) (Наредба № 105 от 2006 г.) в заключителните разпоредби се добавя и кампания 2026 г. Промените следват от постъпило предложение от страна на Държавен фонд „Земеделие“ с писмо с рег. индекс № 10-650 от 27.07.2026 г. на Министерство на земеделието и храните. В това писмо е посочено, че за кампания 2026 обхватът на Системата за мониторинг на площ ще остане непроменен и ще бъде същият, както предходната 2025-та година. В тази връзка се прави и съответното изменение в цитираната наредба.
Предложената уредба съответства на принципите на необходимост, пропорционалност, стабилност и предвидимост. Необходимостта произтича от задължението за създаване на национална правна рамка за прилагане на интервенцията и от необходимостта земеделските стопани да разполагат с ясни и предвидими правила за достъп до подпомагане при настъпване на кризи. 
Пропорционалността е гарантирана чрез ограничаване на подпомагането до земеделски стопани и обекти, които отговарят на определените условия и са засегнати от признати събития, както и чрез определянето на конкретни размери на подпомагане и механизъм за недопускане на свръхкомпенсация.
Стабилността и предвидимостта се осигуряват чрез установяване на ясни условия за допустимост, определяне на ред за подаване и разглеждане на заявленията и регламентиране на процедурите по контрол и изплащане на подпомагането.

Цели
Предложените текстове на проекта на Наредба са насочени към постигане на следните цели относно интервенцията II.И.3 „Плащания за земеделски стопани при кризи“:
– прилагане на чл. 78а от Регламент (ЕС) 2021/2115 чрез създаване на национална правна рамка за предоставяне на подпомагане на земеделски стопани, засегнати от природни бедствия, неблагоприятни климатични явления или други катастрофални събития;
– подпомагане на земеделските стопани за преодоляване на последиците от възникнали кризи и осигуряване на непрекъснатост на стопанската им дейност;
– определяне на ясни и обективни условия за допустимост на кандидатите и за определяне на засегнатите площи, животни и пчелни семейства;
– осигуряване на прозрачен и ефективен ред за подаване, разглеждане и изплащане на заявленията;
– гарантиране на защитата на финансовите интереси на Европейския съюз чрез адекватна система за административни проверки и контрол;
– недопускане на свръхкомпенсация и двойно финансиране на едни и същи загуби;
– ограничаване на административната тежест за земеделските стопани чрез използване на наличните в администрацията данни и обмен на информация по служебен път. 
С измененията в Наредба № 4 от 2025 г. се цели да се отразят гласувани от Комитета за наблюдение на Стратегическия план промени в интервенцията, с които е заличено ограничението за периода, в който може да бъде реализиран контрола от страна на ДФЗ за това изискване. С второто изменение се цели да се отстрани установен от ДФЗ недостатък в предвидените намаления или откази при неизпълнение на изисквания по управление, като по този начин се осигури по-добро прилагане на принципа за пропорционалност.
С измененията в Наредба № 105 от 2006 г. се цели яснота относно прилагането на Системата за мониторинг на площ през кампания 2026 г.

Финансови и други средства, необходими за прилагането на новата уредба
За приемането на проекта на Наредба не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския земеделски фонд за развитие на селските райони.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

Очаквани резултати от прилагането на акта
С приемането на проекта на Наредба ще бъде създадена необходимата национална нормативна уредба за прилагане на интервенцията II.И.3 „Плащания за земеделските стопани при кризи“, включена в Стратегическия план за периода 2023 – 2027 г.
Ще се създадат ясни правила за земеделските стопани относно условията, на които следва да отговарят, за да получат подпомагане при настъпване на определените в интервенцията, съответно в наредбата кризисни събития.
Очаква се предоставянето на финансово подпомагане да подпомогне засегнатите земеделски стопани за преодоляване на последиците от природни бедствия, неблагоприятни климатични явления и заразни заболявания при животните и да допринесе за запазване на непрекъснатостта на земеделската им дейност.
Очаквания резултат от измененията в Наредба № 4 от 2025 г. е да бъде предоставено достатъчно време на компетентните органи и земеделските стопани да синхронизират и изпълнят всички условия за регистрация.

Анализ за съответствие с правото на Европейския съюз
Интервенция II.И.3 „Плащания за земеделски стопани при кризи“ е включена в Стратегическия план като интервенция в областта на развитието на селските райони в съответствие с чл. 69 от Регламент (ЕС) 2021/2115.
Правната рамка на интервенцията е определена в чл. 78а от Регламент (ЕС) 2021/2115, който предвижда възможност държавите членки да включат в своите стратегически планове интервенция за предоставяне на подпомагане на земеделските стопани за компенсиране на загуби на продукция, причинени от природни бедствия, неблагоприятни климатични явления, катастрофични събития, болести по растенията или животните и други събития, определени в съответствие с посочената разпоредба.
Проектът на наредба създава националната нормативна рамка за прилагане на включената в Стратегическия план интервенция, като конкретизира условията за допустимост на земеделските стопани, обхвата на подпомагането, признаваните събития, реда за определяне на засегнатите площи, животни и пчелни семейства, начина на определяне на размера на подпомагането, както и реда за подаване, разглеждане и изплащане на заявленията.
Предвиденият в проекта на наредба, следващ от интервенцията праг за загуба на продукция е съобразен с изискванията на чл. 78а от Регламент (ЕС) 2021/2115. Подпомагането има компенсаторен характер и не представлява възстановяване на извършени разходи, а е насочено към компенсиране на загуба на продукция, когато е достигнат приложимият в правото на Европейския съюз праг.
При определянето на размера на подпомагането са предвидени механизми за предотвратяване на свръхкомпенсация и двойно финансиране, включително чрез определяне на максимални нива на подпомагане и използване на официални статистически и административни данни.
В съответствие с приложимите изисквания на Регламент (ЕС) 2021/2116 проектът на наредба предвижда правила за извършване на административни проверки, установяване на несъответствия, намаляване или отказ от подпомагане и защита на финансовите интереси на Европейския съюз.
Разпоредбите относно намалението на подпомагането за земеделски стопани, които не са обхванати от интервенция II.Е.2 „Инструменти за управление на риска в земеделието“, са съобразени с чл. 78а, параграф 4 от Регламент (ЕС) 2021/2115.

Не е изготвена таблица за съответствие с правото на Европейския съюз по образеца съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
Във връзка с чл. 26, ал. 2 от Закона за нормативните актове (ЗНА) е проведена предварителна обществена консултация по проекта със заинтересованите страни в периода от 23.09.2026 г. до 28.09.2026 г. чрез обмен на информация по електронен път. Във връзка с постъпилите предложения, коментари и въпроси е осъществена последваща комуникация по електронен път, като на заинтересованите страни са предоставени мотивирани отговори.
На основание чл. 26, ал. 3 от ЗНА проектът на наредба и докладът (мотивите) към него са публикувани за обществена консултация на интернет страницата на Министерството на земеделието и храните и на Портала за обществени консултации. Предлага се определянето на 14-дневен срок за представяне на предложения и становища по проекта на наредба на основание чл. 26, ал. 4, изречение второ от ЗНА, предвид наличието на специфични обстоятелства, свързани с необходимостта от своевременно въвеждане и прилагане на нова интервенция за кризисна подкрепа на земеделските стопани.
Необходимостта от своевременно приемане на наредбата следва да се разглежда с оглед на конкретното развитие на процедурата по въвеждане на интервенцията. На 12.08.2026 г. на среща със заинтересованите страни е представена информация за възможностите за въвеждане на новата интервенция. На 02.09.2026 г. предложението за Шесто изменение на Стратегическия план е представено и обсъдено на заседание на Комитета по наблюдение, който е дал мандат за изпращането му на службите на Европейската комисия. С Решение № 742 на Министерския съвет от 24.09.2026 г. изменението е одобрено, а на 25.09.2026 г. е изпратено на Европейската комисия за разглеждане, оценка и одобрение.
Тази хронология показва необходимостта от своевременно предприемане на последващите национални действия за практическото прилагане на интервенцията.
От съществено значение е и обстоятелството, че приложение XV към Регламент (ЕС) 2021/2115 определя максимален финансов ресурс за Република България за кризисни плащания през финансовата 2026 г. в размер на 33 153 681 евро. Наличието на годишно определен финансов ресурс налага своевременно предприемане на действията по прилагане на интервенцията, така че да се създадат необходимите условия за предоставяне на подкрепа на допустимите земеделски стопани в рамките на текущата финансова година, при спазване на приложимите правила на Европейския съюз. 
Прилагането на общия 30-дневен срок за обществена консултация би удължило процедурата по приемане на наредбата и би отложило последващите действия по организиране на приема, извършване на проверки, определяне на размера на подпомагането и изплащане на средствата. Това е от особено значение предвид предназначението на интервенцията да осигури финансова подкрепа на земеделски стопани, които вече са претърпели значителни загуби на продукция. Забавянето на подкрепата би могло да задълбочи затрудненията с ликвидността на засегнатите стопанства и да ограничи възможностите им за своевременно възстановяване и продължаване на производствената дейност.
При определянето на срока се отчита и фактът, че проектът на наредба е бил предварително предоставен на заинтересованите страни за запознаване и обсъждане в периода от 23.09.2026 г. до 28.09.2026 г. В рамките на тази комуникация са постъпили предложения, коментари и въпроси, по които е осъществена последваща комуникация и са предоставени мотивирани отговори. Това обстоятелство е допълнителен аргумент, че заинтересованите страни вече са имали възможност да се запознаят с предвидената уредба и да изразят позициите си, без да се засяга правото им да представят нови предложения и становища в рамките на официалната обществена консултация. 
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 68а, във връзка с чл. 70, ал. 2 от Закона за подпомагане на земеделските производители, предлагаме да издадете предложения проект на Наредба за условията и реда за прилагане на интервенция II.И.3 „Плащания за земеделски стопани при кризи“, включена в Стратегическия план за развитието на земеделието и селските райони за периода 2023 – 2027 г., за предоставяне и изплащане на подпомагане, за отказ и намаления на плащанията.

	Приложение:
	1. Проект на Наредба за условията и реда за прилагане на интервенция II.И.3 „Плащания за земеделски стопани при кризи“, включена в Стратегическия план за развитието на земеделието и селските райони за периода 2023 – 2027 г., за предоставяне и изплащане на подпомагане, за отказ и намаления на плащанията;
2. Снимка на екранно изображение на изпратеното електронно съобщение за провеждане на консултация по чл. 26, ал. 2 от Закона за нормативните актове.
3. [bookmark: _GoBack]Постъпили становища от проведена консултация по чл. 26,    ал. 2 от Закона за нормативните актове;
4. Справка за отразяване на постъпилите становища от проведено вътрешноведомствено съгласуване;
5. Постъпили становища;
6. Справка за отразяване на постъпилите предложения и становища от обществените консултации;
7. Предложения и становища, постъпили от обществените консултации.

